《送周希颜游章贡》
宋代·陈文蔚

忆昔吾先师，慷慨歌远游。超忽凌八荒，咫尺视九州。

东将征旸谷，挂衣扶桑头。西不畏羊肠，而以摧其辀。

南辕有遐眺，直指百粤陬。北驾何所之，亦欲穷燕幽。

堕地弧矢志，壮岁无不酬。肯学鄙丈夫，拘剪守一丘。

今日因送子，歌此临清流。江深不可极，负重万斛舟。

慨然动高兴，不作贾胡留。发足真自此，行矣万里修。

倘或跨疲蹇，路长殊可忧。愿言自努力，岁晚当遂谋。

江山有会意，寄书传置邮。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。